മോന്സന്റെ വീട്ടില് ബീറ്റ് ബോക്സ് വച്ചതെന്തിന്, മ്യൂസിയത്തില് എന്തിന് പോയി? മുന് പൊലീസ് മേധാവി ലോക്നാഥ് ബെഹ്റയോട് ചോദ്യങ്ങളുമായി ക്രൈംബ്രാഞ്ച് തിരുവനന്തപുരം: പുരാവസ്തു തട്ടിപ്പുകാരന് മോന്സണ് മാവുങ്കലുമായി ബന്ധപ്പെട്ട കേസില് ക്രൈംബ്രാഞ്ച് സംഘം മുന് പൊലീസ് മേധാവി ലോക്നാഥ് ബെഹ്റയുടെ മൊഴി രേഖപ്പെടുത്തി. മോന്സന്റെ വീട്ടില് പൊലീസ് ബീറ്റ് ബോക്സ് വച്ചതിലും മ്യൂസിയം സന്ദര്ശിച്ചതിലുമാണ് വിശദീകരണം തേടിയത്. മോന്സണുമായി അടുപ്പമുള്ള ട്രാഫിക് ഐ ജി ലക്ഷ്മണയെയും കേസന്വേഷിക്കുന്ന ക്രൈബ്രാഞ്ച് ചോദ്യം ചെയ്തു. കേസുമായി ബന്ധപ്പെട്ട് ക്രൈംബ്രാഞ്ചിന് നാളെ ഹൈക്കോടതിയില് അന്വേഷണ റിപ്പോര്ട്ട് സമര്പ്പിക്കണം. ഈ സാഹചര്യത്തിലാണ് ബെഹ്റയില് നിന്ന് വിശദീകരണം തേടിയത്. ഏത് സാഹചര്യത്തിലാണ് മോന്സന് മാവുങ്കലിന് സംരക്ഷണം ലഭിച്ചത് എന്ന കാര്യത്തില് ഉത്തരം വേണം എന്നായിരുന്നു ഹൈക്കോടതി ആവശ്യപ്പെട്ടത്. ബെഹ്റ, കലൂരിലെ മ്യൂസിയം സന്ദര്ശിച്ചതിന് ശേഷമാണ് വീടിന് മുമ്ബില് ബീറ്റ്ബോക്സ് സ്ഥാപിക്കുന്നത്. പൊലീസ് ആസ്ഥാനത്ത് നിന്നുള്ള നിര്ദ്ദേശത്തിന്റെ അടിസ്ഥാനത്തിലാണ് മോന്സന്റെ കലൂരിലെ വാടക വീട്ടിലും ചേര്ത്തലയിലെ കുടുംബ വീട്ടിലും ബീറ്റ് ബോക്സ് സ്ഥാപിച്ചത് എന്നതിന്റെ രേഖകളും പുറത്തു വന്നിരുന്നു. ഇത് ഏറെ വിവാദത്തിന് ഇടയാക്കിയിരുന്നു. ഐജി ലക്ഷ്മണനെയും ക്രൈംബ്രാഞ്ച് വിശദമായി ചോദ്യം ചെയ്തു.ഐജിയ്ക്ക് മോന്സണുമായി നല്ല അടുപ്പമുണ്ട് എന്നാണ് അന്വേഷണത്തില് വ്യക്തമാകുന്നത്. ഇത് വ്യക്തമാക്കുന്ന രേഖകളും പുറത്തു വന്നിരുന്നു. ഇതിന് പിന്നാലെയാണ് ഐജിയെ ചോദ്യം ചെയ്തത്. അന്വേഷണത്തിന്റെ ഭാഗമായി നിരവധി പ്രമുഖരെ അന്വേഷണ സംഘം ചോദ്യം ചെയ്തിരുന്നു. പ്രായപൂര്ത്തിയാകാത്ത പെണ്കുട്ടിയെ പീഡിപ്പിച്ചെന്ന കേസില് മോന്സണിന്റെ മേക്കപ്പ്മാനെ ക്രൈംബ്രാഞ്ച് ഇന്നലെ അറസ്റ്റു ചെയ്തിരുന്നു. സുഹൃത്തിന്റെ വീട്ടില് മോന്സണ് സൂക്ഷിച്ചിരുന്ന തിമിംഗിലത്തിന്റെ അസ്ഥിയെന്ന് സംശയിക്കുന്ന വസ്തു വനംവകുപ്പ് പിടിച്ചെടുക്കുകയും ചെയ്തു. മേക്കപ്പ്മാന് ജോഷിയെയാണ് ഇന്നലെ അറസ്റ്റു ചെയ്തത്. കളമശേരിയിലെ ക്രൈംബ്രാഞ്ച് ഓഫീസില് വിളിച്ചുവരുത്തി ചോദ്യംചെയ്ത ശേഷമാണ് അറസ്റ്റ് രേഖപ്പെടുത്തിയത്. മോന്സണ് പീഡിപ്പിച്ചെന്ന് പരാതി നല്കിയ പെണ്കുട്ടി ജോഷിയും പീഡിപ്പിച്ചതായി മൊഴി നല്കിയിരുന്നു. കോടതിയില് ഹാജരാക്കിയ ജോഷിയെ റിമാന്ഡ് ചെയ്തു. മോന്സണ് അറസ്റ്റിലാകുന്നതിന് ഏതാനും ദിവസം മുമ്ബ് സുഹൃത്തിന്റെ കാക്കനാട് വാഴക്കാലയിലെ വീട്ടിലേക്ക് മാറ്റിയ തിമിംഗിലത്തിന്റെ അസ്ഥിയെന്ന് സംശയിക്കുന്ന വസ്തു വനം വകുപ്പാണ് ഇന്നലെ പിടികൂടിയത്. മൂന്നു മീറ്റര് വീതം നീളമുള്ള ഇവ ശാസ്ത്രീയ പരിശോധനയ്ക്ക് വിധേയമാക്കി തിമിംഗില അസ്ഥിയാണോയെന്ന് ഉറപ്പാക്കുമെന്ന് കോടനാട് ഫോറസ്റ്റ് റേഞ്ച് ഓഫീസര് ജിയോ ബേസില് പോള് പറഞ്ഞു.